**TLAČOVÁ SPRÁVA**

**P3 Logistic Parks podpísala so spoločnosťou Carrefour zmluvu o prenájme rozsiahleho logistického centra s rozlohou viac ako 81 000 m2**

**Bratislava 18. novembra 2015** – Krátko po uverejnení správy o tom, že P3 Logistic Parks, vlastník, developer a správca priemyselných nehnuteľností s celoeurópskou pôsobnosťou, vo svojom parku P3 Bucharest v Rumunsku vybuduje na špekulatívnej báze sklad s výmerou 28 000 m2, spoločnosť oznámila, že spomínanú budovu už prenajala. Na základe tejto transakcie vznikne v uvedenom parku logistický areál s rozlohou
81 000 m2 pre najväčšieho európskeho maloobchodného predajcu – spoločnosť Carrefour.

Súčasťou nového komplexu spoločnosti Carrefour bude jedna existujúca budova a jeden chladený sklad vybudovaný na mieru (tzv. BTS – Build-To-Suit) s ​​rozlohou 15 000 m2. Pre spoločnosť P3 Logistic Parks ide v Rumunsku o prvú výstavbu na mieru od chvíle, kedy park P3 Bucharest – najväčší priemyselný park v krajine – začiatkom tohto roku kúpila.

Táto nová výstavba rozšíri celkové portfólio P3 Logistic Parks v Rumunsku, ktoré už zahŕňa osem skladov na približne 270 000 m2.

**Ian Worboys, generálny riaditeľ spoločnosti P3 Logistic Parks**, vo vyjadrení k tejto správe uviedol: „Bude to tento rok jeden z našich najväčších kontraktov v strednej a východnej Európe. Získať takého kvalitného nájomcu, akým je spoločnosť Carrefour, pre taký rozsiahly a významný nový projekt, vnímame v P3 Logistic Parks ako veľký úspech. Rumunsko je rýchlo rastúcim trhom a my máme v tejto krajine veľké ambície. Je skvelé, že po akvizícii parku P3 Bucharest – najväčšieho priemyselného parku v krajine – začiatkom tohto roka, sa teraz môžeme posunúť vpred a realizovať tu náš prvý projekt výstavby na mieru. Tento obchod svedčí o existencii mnohých silných stránok tohto parku z hľadiska umiestnenia a vybavenosti, ako aj o schopnosti spoločnosti P3 Logistic Parks poskytovať budovy na základe potrieb našich zákazníkov rýchlo a z hľadiska nákladov efektívnym spôsobom. Spoločnosť Carrefour je jedným z našich klientov vo Francúzsku a nás teší, že s ňou teraz budeme môcť spolupracovať aj v Rumunsku.“

Výstavba sa začala tento rok v októbri a celý logistický komplex sa bude postupne dokončovať v období od apríla do októbra 2016.

**Anca Damour, Director Property & Corporate Affairs spoločnosti Carrefour**, uviedla: „Úspech nášho podnikania so sebou priniesol potrebu rozšíriť náš sklad v severozápadnej časti Bukurešti. Nami využívané priestory sme plánovali zdvojnásobiť výstavbou na mieru podľa vysokých environmentálnych štandardov, ktorými by sme naše potreby uspokojili teraz aj v budúcnosti.

Vzhľadom k našim veľmi špecifickým požiadavkám a prísnemu časovému plánu išlo o zložitý projekt a ja by som sa všetkým našim kolegom, ktorí sa ho zúčastnili, vrátane našich právnikov z kancelárie Tuca Zbarcea & Asociatii, konzultantom zo spoločnosti CBRE aj našim partnerom v spoločnosti P3 Logistic Parks rada poďakovala za fantastickú prácu, ktorú pri realizovaní tohto projektu odviedli. So spoločnosťou P3 Logistic Parks sme sa rozhodli spolupracovať pre jej odbornú spôsobilosť v oblasti logistiky, schopnosť plniť naše očakávania aj pracovať v obsadenom areáli, vďaka čomu mohla naša prevádzková činnosť v priebehu výstavby pokračovať.“

Haly budú spĺňať štandardy „novej generácie“ spoločnosti P3 Logistic Parks, budú vybudované v súlade s prísnymi európskymi kritériami pre posudzovanie vplyvu na životné prostredie a budú prinášať prevádzkové úspory. V spolupráci so spoločnosťou Carrefour teraz P3 Logistic Parks vyberá najrôznejšie moderné technologické riešenia, ktoré to umožnia, vrátane LED osvetlenia, systému pre riadenie zásobovania vodou, energeticky úsporného opláštenia (v prípade chladeného skladu pôjde o vzduchotesné opláštenie) a komplexného systému správy budov. Novo vybudované priestory budú zároveň navrhnuté tak, aby podporovali meniace sa potreby spoločnosti Carrefour prostredníctvom možnosti ďalšieho rozšírenia.

Strategicky situovaný park P3 Bucharest leží približne 13 km západne od centra Bukurešti a je plne obsadený. Disponuje však pozemkami, na ktorých možno vystavať ďalších približne 114 000 m2 priemyselných plôch v jednotkách s veľkosťou 4 000 m2 až 40 000 m2.

Park P3 Bucharest umožňuje priamy nájazd na novú diaľnicu A1 a z tejto diaľnice je dobre viditeľný. Park sa nachádza v blízkosti bukureštského okruhu, ktorý zabezpečuje napojenie na šesť mestských častí Bukurešti, na 22 km vzdialené medzinárodné letisko Henriho Coanda a na diaľnicu A2.

Skupina Carrefour je najväčším maloobchodným predajcom v Európe a štvrtým najväčším maloobchodným predajcom na svete. Zamestnáva viac ako 380 000 osôb na celom svete. Viac ako 10 800 prevádzok v 34 krajinách vygenerovalo v roku 2014 celkové výnosy vo výške 100,5 miliardy eur. Carrefour Rumunsko má 185 prevádzok (28 hypermarketov, 103 supermarketov, 53 lokálnych predajní a 1 internetový obchod), vykazuje obrat vo výške 1,01 miliardy eur (2014) a zamestnáva 10 000 osôb. Carrefour Rumunsko je druhým najväčším maloobchodným predajcom v Rumunsku.

**KONIEC**

**Poznámka pre editorov**

P3 je vlastník, developer a správca európskych logistických nehnuteľností. Do portfólia P3 s rozsahom 3 mil. m2 v rámci 9 krajín aktuálne spadá 145 logistických nehnuteľností a spoločnosť ďalej disponuje pozemkami s rozlohou viac ako 1,3 mil. m2, ktoré sú určené pre ďalší rozvoj a výstavbu.

Na Slovensku spoločnosť P3 momentálne vlastní a spravuje 7 priemyselných nehnuteľností v 2 parkoch s prenajímateľnou plochou 150 076 m² a pozemky pre výstavbu ďalších takmer 75 000 m². Parky P3 Bratislava aj P3 Žilina majú v rámci krajiny strategickú polohu s vynikajúcim napojením na dôležité dopravné komunikácie a stále disponujú voľnou kapacitou pre ďalší development.

Spoločnosť P3 sa zameriava na poskytovanie prvotriednych služieb svojim klientom v perfektne situovaných, vysoko kvalitných budovách. Všetky nehnuteľnosti, ktoré P3 stavia, sú šetrné k životnému prostrediu a zodpovedajú najvyšším medzinárodným štandardom.

PointPark Properties zaviedol korporátne označenie „P3“ a používa obchodnú značku „P3 Logistic Parks“, ktorá lepšie vystihuje podnikanie spoločnosti. Viac informácii o P3 nájdete na webových stránkach [www.p3parks.com](http://www.p3parks.com).

Vlastníkmi spoločnosti P3 sú TPG Real Estate a Ivanhoé Cambridge.

**Pre ďalšie informácie sa prosím obráťte na:**

**Anna Palfiová**, Crest Communications, PR manager

Tel. +421 903 644 575

E-mail: *anka.palfiova@gmail.com*